Qashqadaryodagi yer maydonlaridan samarali foydalanish ko‘rsatkichlari belgilandi

Norma’ning yozishicha, Qashqadaryo viloyati hokimligiga tegishli vazirlik va idoralar bilan birgalikda mavjud yer maydonlari va suv resurslaridan samarali foydalanish, mahsulot yetishtirish, qayta ishlash va eksport hajmini oshirish uchun qishloq xo‘jaligi ekinlarini yaxlit maydonlarga plantatsiya usulida joylashtirish va belgilangan eksportbop ekinlar ekilishini ta'minlash topshirildi.
Hujjat bilan quyidagilar tasdiqlandi:
2021 yil 1 mayga qadar har bir tumanda urug‘lik va ko‘chatlar bilan ta'minlash imkoniyatidan kelib chiqib, sabzavot, poliz va kartoshka urug‘chiligiga hamda mevali va tok ko‘chatlari yetishtirishga ixtisoslashtirilgan xo‘jaliklar tashkil etiladi.
2021 yil 1 iyunga qadar tumanlarda kamida 5tadan sertifikatlangan urug‘liklar va ko‘chatlar savdosi bilan shug‘ullanadigan maxsus ixtisoslashgan do‘konlar tashkil etiladi.
Markaziy bank va tijorat banklariga sabzavot, poliz, dukkakli va moyli ekinlari urug‘lari, mevali va tok ko‘chatlari yetishtiruvchi fermer xo‘jaligi, klasterlar va kooperatsiyalar uchun kreditlar ajratish tavsiya etildi.
Bunda, Tadbirkorlik faoliyatini qo‘llab-quvvatlash davlat jamg‘armasi Vazirlar Mahkamasining «O‘zbekiston Respublikasi Iqtisodiy taraqqiyot va kambag‘allikni qisqartirish vazirligi huzuridagi Tadbirkorlikni rivojlantirish agentligi faoliyatini samarali tashkil etish to‘g‘risida»gi qaroriga muvofiq kreditlar bo‘yicha foiz to‘lovlarini kompensatsiya qilib beradi.